和元守中秋月夜韻
作者：郭印
朝代：宋

paragraphs: 曩爲癡兒未識月，夜明喚作山陰雪。
翻笑老人立其下，皓彩亭亭映華髮。
晦朔弦朢總不知，三五那能問盈缺。
有時暮宿招提境，插天不愛金銀塔。
壯年觀覽稍好奇，眼看絕景一何稀。
中秋翫月定忘寢，往往連夕追輕肥。
歡呼共吸盃中影，旋瞻寶鏡天邊飛。
欲速嫦娥下霄漢，論心執手與同歸。
老來愛身如愛國，暑氣藴隆驚吏酷。
况當夔子瘴癘地，白露漙空尚蒸溽。
可憐今宵月色凉，灔灔寒光滿坑谷。
不論貴賤及富貧，茅屋朱門皆變玉。
我亦乘興上層臺，但無佳客同尊罍。
坐久歸來略假寐，牀前見月枕還推。
不知此夜爲誰好，一曲長歌動九垓。
人生窮達何足算，但把餘齡付酒盃。